FH-stelpur mættu HK U í gærkvöldi í Kaplakrika , í því sem reyndist verða mikill markaleikur . Embla Jónsdóttir skoraði fyrsta mark leiksins og eftir það var sigurinn nánast aldrei í hættu . Allt frá stöðunni 1 - 1 á fyrstu mínútu voru FH-stelpur yfir í leiknum , og staðan eftir 5 mínútna leik var orðin 4 - 1 FH í vil . Góð vörn og flott flæði í sóknarleiknum skilaði FH stelpunum 6 marka forskoti að loknum fyrri hálfleik – þegar flautað var til hálfleiks var staðan 21 - 15 , FH í vil . Seinni hálfleikur byrjaði rólega hjá okkar konum og náði HK U að minnka muninn í 5 mörk . Þá tók seiglan hjá FH liðinu hins vegar við og með flottum hraðaupphlaupum , sterkri vörn og markvörslu juku stelpurnar forskotið í 8 mörk . Á þeim tímapunkti varði Hrafnhildur Anna Þorleifsdóttir meistaralega víti , sem varð til þess að stelpurnar okkar komust á flug og mest í 13 marka forskot . Við það fór sóknarleikurinn aðeins að róast hjá FH-stelpum . Nokkrir boltar töpuðust og nokkur skot geiguðu , en með sterkri og agaðri vörn enduðu FH-stelpur leikinn með 12 marka sigri , 38 - 26 . Mætt aftur út á gólf ! / Mynd : Brynja T. Það var frábært að sjá Emblu Jónsdóttur koma sterkt aftur inní liðið , þar sem hún býr yfir miklum leikskilning og gefur sóknarleiknum annað flæði auk þess að vera með frábærar línusendingar . Hún á miðjunni með þessar sterku skyttur sér við hlið , eins og t.d. Sylvíu Björt Blöndal sem endaði með 12 mörk , býður upp á vandræði fyrir hvaða lið sem er . Það sem stóð uppúr hjá mér í leiknum var hversu agaðar og sterkar FH stelpur voru í vörninni . Þær voru ekki að láta henda sér útaf í 2 mínútur trekk í trekk fyrir klaufagang í vörninni , líkt og hefur stundum verið raunin í þeirra leik . Þegar vörnin er góð líkt og hún var í þessum leik er dýrmætt að vera með hraðar stelpur sem geta keyrt upp völlinn og skorað mikilvæg hraðaupphlaupsmörk , og þar er Ragnheiður Tómasdóttir í algjörum sérflokki . Það virðist enginn getað náð henni þegar hún þeytist upp völlinn . Þetta var sterkur sigur hjá FH-liðinu , sem hélt sér þar með í 2 - 3. sæti í deildarinnar . Jafnar þeim að stigum eru Selfyssingar , sem eru í 3. sæti á lakari markatölu en okkar stelpur hafa . Á toppnum sitja síðan Fram U , tveimur stigum á undan . Það er mín tilfinning , að stelpurnar eigi góða möguleika á titlinum og að koma sér upp í Olísdeildina ef þær halda áfram þeim leik sem þær hafa sýnt í síðustu 6 umferðum . Meira svona , takk ! Næsti leikur stelpanna er í 16 liða úrslitum Coca Cola bikarsins . Sá leikur fer fram á fimmtudag , en þær halda þá í Fossvoginn og mæta Víkingum . Nánar um þann leik þegar nær dregur .